ཁོང་རྣམ་གཉིས་ཆེ་བ་དགུང་ལོ་ལྔ་དང་ཆུང་བ་དགུང་ལོ་གསུམ་ལ་ཕེབས་ཐོག་སྤྱི་ལོ་༡༩༩༦ལོའི་བོད་ཟླ་བརྒྱད་པའི་ཚེས་བདུན་ཉིན་སྐྱབས་རྗེ་སྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་མཆོག་གིས་ཚེ་རིང་སྐྲ་ཕུད་བཞེས་ཏེ།ཆེ་བའི་མཚན་ལ་གཤེན་སྲས་གཙུག་ཕུད་རྣམ་གྲོལ་རྒྱལ་མཚན་དང་ཆུང་བའི་མཚན་ལ་གཡུང་དྲུང་རང་གྲོལ་ཉི་མ་ཞེས་གསོལ།སྤྱི་ལོ་༢༠༠༠ལོའི་བོད་ཟླ་བདུན་པའི་ཚེས་བརྒྱད་ཉིན་གྲུབ་དབང་སྤྲུལ་སྐུ་བསྟན་པའི་ཉི་མ་མཆོག་གིས་གཟའ་སྐར་འཕྲོད་སྦྱོར་གཟིགས་ཏེ།སྨྲ་སེང་དཀར་པོ་གཅིག་སྒྲུབ་ཀྱི་ལུང་གནང་བ་དང་།ཡོངས་འཛིན་ཚེ་རིང་རྒྱས་ལས་ཐོག་མར་ཡོན་ཏན་ཀུན་གྱི་གཞི་མ་འབྲི་ཀློག་འདོན་གསུམ་ལ་སྦྱངས་འགོ་ཚུགས།ཁོང་རྣམ་གཉིས་ནི་སྐུ་ན་ཆུང་ངུའི་དུས་ནས་རྒྱུད་ལ་བྱམས་དང་སྙིང་རྗེ་ཆེན་པོ་ལྡན་ཏེ་ཐུགས་རྒྱུད་ལ་གཞན་ཕན་གྱིས་གང་བ།ཟང་ཟིང་འཁོར་བའི་ལས་ལ་སྙིང་རྗེ་དང་འབག་བཙོག་གི་གནས་སུ་གཟིགས་ཏེ་ཤ་རིགས་སོགས་མི་གཙང་བའི་ཟས་རྣམས་བཞེས་རྒྱུར་མི་དགའ་བ།ང་ཆེ་ཁེངས་དྲེགས་དང་བདག་འཛིན་ཕྱོགས་རིས་སོགས་ཀྱི་དབེན་པས་ཞི་བ་བྱང་སེམས་ཀྱི་ཕྱུག་ཅིང་ཀུན་གྱི་དད་པའི་དང་བ་འདྲེན་པ་དམ་པའི་རང་གཤིས་ཀྱི་རྟགས་ཁོ་ནར་མཛད་པ་སོགས་དཀར་ཕྱོགས་ལྷ་མི་ཀུན་གྱིས་སྨོན་པའི་ཕུན་ཚོགས་ཀྱི་མཚན་སྙན་བརྗོད་ལས་འདས་པ་དང་།ཁོང་གཉིས་ལ་སྐྱེས་སྟོབས་ཀྱི་ཤེས་རབ་དང་ཡོན་ཏན་ཕུན་སུམ་ཚོགས་ཤིང་རིང་མིན་ཡོན་ཏན་ཀུན་གྱི་གཞི་མ་འབྲི་ཀློག་འདོན་གསུམ་སོགས་ལ་དཀའ་ཚེགས་མེད་པར་མཁྱེན་པ་བྱུང་ཞིང་།ཐ་སྙད་ཤེས་བྱའི་རིགས་ཐ་དག་ལན་རེ་ཙམ་གྱིས་མཁྱེན་པར་གྱུར་བ་དང་།ཆུང་ནས་ཐོས་བསམ་ལ་སྦྱངས་པས་རིག་གནས་ལ་མཁས་ཤིང་ཁྱད་པར་དུ་སྲིད་པའི་ཕུན་ཚོགས་ལ་མི་མཉེས་ཤིང་།དེ་ལྟ་བུའི་དགེ་མཚན་རབ་ཏུ་གཡོ་བའི་ཉེར་ལེན་ལ་བརྟེན་ནས།༢༠༠༢ལོའི་བོད་ཟླ་བརྒྱད་པའི་ཚེས་ཉི་ཤུ་གཅིག་ཉིན་རྒྱལ་བ་སྨན་རིའི་ཡོངས་འཛིན་རིན་པོ་ཆེ་བསྟན་འཛིན་རྣམ་དག་མཆོག་གིས་མ་རྒྱུད་དབང་བཞི་ཚང་མ་དང་།ཚེ་དབང་བོད་ཡུལ་མའི་དབང་དང་།སྲིད་རྒྱལ་མི་དྲེད་མའི་བཀའ་གཏད་སྣང་བ་དང་།དེའི་རྗེས་སུ་ཡོངས་འཛིན་མཆོག་གངས་ལྗོངས་སུ་ཕེབས་ཐེངས་གསུམ་པ་བསྐྱངས་སྐབས་སྒྲིབ་སྦྱོང་མུན་སེལ་སྒྲོན་མའི་དབང་ཁྲིད་དང་།བླ་བླུ་མཆི་བླུ་བཅས་ཀྱི་ལུང་དང་སྙན་རྒྱུད་ཀྱི་ཁྲིད་ལུང་དང་།བྱང་སེམས་ཀྱི་ཁྲིད་བཅས་ཕུལ་གནང་།མཁན་ཆེན་ལུང་རྟོགས་བསྟན་པའི་ཉི་མ་མཆོག་གིས་ཁོང་རྣམ་གཉིས་ལ་རྒྱལ་ཐེབ་དབང་ཁྲིད་ཕུལ་གནང་མཛད།མཁས་པའི་དབང་པོ་སྐྱང་སྤྲུལ་དྲི་མེད་འོད་ཟེར་མཆོག་གིས་ཨ་སྙན་རྫོགས་གསུམ་དང་བདེ་སྨོན་རྣམ་གསུམ་བཅས་ཀྱི་ལུང་ཕུལ་གནང་མཛད།གྲུབ་དབང་སྤྲུལ་སྐུ་བསྟན་པའི་ཉི་མ་མཆོག་གིས་གྲུབ་དབང་བླ་མ་སྒྲུབ་པའི་དབང་ལུང་ཆ་ཚང་དང་གདུགས་དཀར་དབང་དང་ཚེ་མཆོག་མཐའ་ཡས་དབང་ལུང་ཆ་ཚང་བཅས་དང་།ཞིང་སྐྱོང་ལྷ་མོའི་གཉེར་གདམས་བཅས་ཕུལ་ཡོད་པ་སོགས་སྨན་རིའི་མཁན་སློབ་རྣམ་གཉིས་གཙོས་མཁས་ཤིང་གྲུབ་པའི་བླ་མ་དམ་པ་རྣམས་ལས་ཐུན་མོང་དང་ཐུན་མོང་མ་ཡིན་པའི་ཐུགས་བསྐྱེད་སྨོན་ལམ་དང་།མདོ་སྔགས་སེམས་གསུམ་སོགས་གྱི་དབང་ལུང་ཁྲིད་གསུམ་བཅས་ཟབ་རྒྱས་བུམ་པ་གང་བྱོའི་ཚུལ་དུ་ཕུལ་ཡོད་པར་བརྟེན།གསང་གསུམ་གསང་བའི་མཛད་པ།དངོས་སྐལ་དུ་གྱུར་བའི་གདུལ་བྱ་རྣམས་བདག་ལྟ་བུས་འདི་དང་འདིའོ་ཞེས་ཞུ་བར་ག་ལ་སྤོབས།འོན་ཀྱང་བསྟན་འཛིན་གྱི་སྐྱེས་བུ་དམ་པ་ཡིན་པ་ནི་ལུང་སྡེ་སྣོད་གསུམ་གྱི་འཆད་ཉན་དང་།རྟོགས་པའི་བསྟན་པ་བསླབ་གསུམ་ཉམས་ལེན་ཏེ།མཁས་ཤིང་གྲུབ་པའི་རྣམ་ཐར་རྨད་དུ་བྱུང་ཞེས་གསུངས་པ་བཞིན་ཡིན་པར་སོམ་ཉི་མེད་པར་འདོད་དོ།ཁོང་སྐུ་མཆེད་གཉིས་ད་ལྟ་དམུ་རྒྱལ་གཤེན་གྱི་བླ་བྲང་དུ་བསླབ་པ་གསུམ་གྱི་ཉམས་ལེན་ལ་ཐུགས་བྲེལ་གྱི་མཛད་འཕྲིན་སྐྱོང་བཞིན་མཆིས་ཏེ།བཀའ་དྲིན་མཚུངས་མེད་ངེས་པ་དོན་གྱི་ཡོངས་འཛིན་རིན་པོ་ཆེ་སྐལ་བཟང་རྒྱས་སོགས་མཁས་ཤིང་གྲུབ་པའི་དགེ་བའི་བཤེས་གཉེན་མང་པོར་གཏུགས་ཏེ།མདོ་སྔགས་སེམས་གསུམ་སོགས་བཅུ་ཕྲག་རིག་པའི་གནས་ཀུན་གྱི་གཞུང་དོན་དང་རིག་གནས་སྤྱི་དང་བྱེ་ཕྲག་གང་སྤྱིར་བརྩོན་པར་སྦྱངས་ནས་ཐོས་བསམ་སྒོམ་གསུམ་གྱི་སྒྲོ་འདོགས་བཅོད་དང་བཅོད་མུས་སུ་བཞུགས་སོ།།ཞེས་པའི་རྣམ་ཐར་ཉུང་བསྡུས་འདི་ཡང་དམ་པ་གང་གི་བཀའ་འབངས་ཡོངས་ཀྱི་ཐ་ཤལ་དུ་གྱུར་བ་གཤེན་བཙུན་ཉི་མ་འོད་ཟེར་པས་བཀྲ་ཤིས་རྟེན་འབྲེལ་གྱི་ཚུལ་དུ་བྲིས་སོ།།